ԿԼԷՆՏԷՅԼ.- Հայ Օգնութեան Միութեան Արեւմտեան ԱՄՆի Շրջանային Վարչութիւնը, իր ժողովուրդի բուռն փափաքին ընդառաջելով, որոշած է վերսկսիլ անհամբերութեամբ սպասուող տարեկան երկօրեայ իր փառատօնը, որուն կազմակերպչական դժուարին աշխատանքները վստահած է փորձառու միութենական անդամներէ կազմուած յանձնախումբի մը։ Տօնական այս ձեռնարկը նուիրուած է ՀՕՄի Օրուան նշումին եւ նպատակ ունի հայկական մեր մշակոյթն ու աւանդութիւնները ներկայացնելու հայկական եւ տեղական մեր համայնքներուն, որպէսզի անոնց ցոյց տայ հայկական մեր մշակութային հարստութիւնը, որ մեր ազգին ու հայրենիքին յարատեւման գլխաւոր առանցքը կը հանդիսանան։